b'\n_START_ARTICLE_\nKampilobakterioza\n_START_SECTION_\nUzro\xc4\x8dnici\n_START_PARAGRAPH_\nIzvor zaraze su inficirani mu\xc5\xa1ki i \xc5\xbeenski rasplodnjaci, sekreti i ekskreti spolnih organa inficiranih \xc5\xbeivotinja, poba\xc4\x8deni fetusi i njihove ovojnice, kontaminirana krmiva i sperma inficiranog bika. Infekcija se \xc5\xa0IRI koitusom (osim u ovce) i to najuspje\xc5\xa1nije inficiranim bikom. Zdrav bik mo\xc5\xbee prenijeti infekciju s inficirane na zdravu plotkinju pri prirodnom osjemenjivanju, one\xc4\x8di\xc5\xa1\xc4\x87enom spermom i pri umjetnom osjemenjivanju. Ulazna vrata u makroorganizam prete\xc5\xbeito su sluznica rodnice i penisa. U bikova se infekcija lokalizira isklju\xc4\x8divo u kriptama prepucijske sluznice, a da pri tome nema nikakve klini\xc4\x8dke manifestacije ni promjena u spermi. Uzro\xc4\x8dnik ovdje perzistira i dulje od godinu dana. Junice su primljivije za infekciju nakon \xc5\xa1to dostignu spolnu zrelost, a stariji bikovi su \xc4\x8de\xc5\xa1\xc4\x87i klicono\xc5\xa1e nego mladi. Na infekciju su primljivi \xc4\x8dovjek, govedo, ovca i koza, a mo\xc5\xbeda svinja i konj.\n_START_SECTION_\nPatogeneza\n_START_PARAGRAPH_\nKod bikova se uzro\xc4\x8dnik naseli kao komenzal samo na povr\xc5\xa1ini prepucijske sluznice i ne prodire dublje u geitalne organe. Kod \xc5\xbeenskih \xc5\xbeivotinja uzro\xc4\x8dnik se naglo razmno\xc5\xbei, a mo\xc5\xbee se ve\xc4\x87 nakon 24 sata reizolirati iz rodni\xc4\x8dnog iscjetka.Infekcija je ascendentna i \xc5\xa1iri se iz rodnice u materni\xc4\x8dne rogove i jajovode, \xc5\xa1to mo\xc5\xbee potrajati tjednima. Zbog tvorbe lokalnih imunoglobulina (osobito IgG1 i IgA) dolazi do aktivnog procesa samo\xc4\x8di\xc5\xa1\xc4\x87enja, koji po\xc4\x8dinje u rogovima i nastavlja se do rodnice. Ipak se uzro\xc4\x8dnik u cerviksu i rodnici mo\xc5\xbee zadr\xc5\xbeati i do 10 mjeseci. Izazove blagi kataralno-gnojni endometritis. Uzrok jalovosti nakon uspje\xc5\xa1en koncepcije le\xc5\xbei u ranom ugibanju embrija, koji se resorbira i biva neprimjetno izba\xc4\x8den. Kod bikova nema nikakvih antitijela u prepucijskom sekretu, pa nema ni samo\xc4\x8di\xc5\xa1\xc4\x87enja.\n_START_SECTION_\nLije\xc4\x8denje\n_START_PARAGRAPH_\nInficirane krave valja lije\xc4\x8diti primjenom streptomicina u maternicu, a inficirane bikove primjenom istog antibiotika u prepucij ili premazivanjem prepucija antibiotskim mastima. Dobro je lokalno lije\xc4\x8denje kombinirati sa parenteralnim.'